Augusta Seweriin engasjerte seg i helsespørsmål utover det arbeidet krevde. I 1946 ble hun valgt til formann for Bergen og Hordaland krets av Norsk Sykepleierforbund. Hun var også styremedlem i Kristne sykepleieres forening i Bergen. Dessuten stiftet hun Bergen krets av Røde Kors søstersamfunn, som hun var formann for i to perioder. Videre satt hun i juryen da Bergen Røde Kors skulle bygge nytt sykehus og sykehjem, og da vinnerutkastet forelå var hun medlem av plankomiteen.